K. Tóthová, poslankyňa: (2002-03-14):
J. Migaš, predseda NR SR: Tak teraz vystúpi pani poslankyňa Marta Podhradská, nech sa páči. M. Podhradská, poslankyňa: Ďakujem za slovo, pán predseda. Pán poslanec Zólyomi, vaše vystúpenie by som mohla označiť jednoducho „zlodej kričí, chyťte zlodeja“, lebo keď vy idete obviňovať predkladateľov, že nie sú lojálni alebo že sú neznášanliví, resp. ich značkujete nálepkou nacionalizmu, tak je to viac ako smiešne. Všetky tieto označenia, myslím si, patria naozaj veľmi evidentným spôsobom strane, ktorú zastupujete v tomto parlamente. A keď vás tak počúvam, tak naozaj si pripomínam slová jedného slovenského zabávača, ktorý prednedávnom na adresu vášho spôsobu myslenia vyslovil názor, že keby bol Hitler Maďar, tak by ste ho možno navrhli teraz in memoriam na Nobelovu cenu mieru. Ale ešte jednu vec, pán Zólyomi, vy ste vlastne pochválili, zrejme nechtiac, predpokladám, Pravú Slovenskú národnú stranu. Vyplýva to zrejme z vašej znalosti, resp. neznalosti slovenského jazyka, lebo ste povedali, že, budem vás teraz citovať, „Pravá Slovenská národná strana patrí k tým, ktorí vypudili vášne proti Maďarom.“ Vypudiť vášne znamená jednoducho ich zlikvidovať, tie vášne prestanú existovať, keď ich vypudíme. Takže myslím si, že vám budú vďační za takúto pochvalu. J. Migaš, predseda NR SR: Nech sa páči, pán poslanec Hofbauer. R. Hofbauer, poslanec: Pán Zólyomi, vaše vystúpenie buď ste mysleli ako žartovné, alebo ako vážne. Ak ako žartovné, tak chcem upozorniť, že 1. apríl bude až o 16 dní. Ak ste to mysleli vážne, tak ma mrzí, že zo seba robíte, dovoľte nie príjemné konštatovanie, doslova hlupáka. Pretože to, čo ste prisúdili tu prítomnému poslaneckému zboru, tak nesvedčí o vašom súdnom uvažovaní. Domnievam sa, že je to nedôstojné vás a vašej osoby. Ale to je váš problém. Mňa na rozdiel od Pravej Slovenskej národnej strany netrápi až tak veľmi, či pán Bugár prevzal alebo neprevzal inkriminovaný preukaz, mňa zaujíma niečo úplne iné. Z akého dôvodu súčasná vládna koalícia sa nezaoberala faktom, že pán Bugár ako podpredseda Národnej rady je podriadený ako účastník rokovaní maďarskej vlády, cudzieho štátu, zúčastňuje sa pravidelne rokovaní vládneho Inštitútu Maďarsko a Maďari a rokovania vlády predsedom vlády Orbánom, ktorému Inštitút Maďarsko a Maďari je podriadený ako vládny inštitút. Čiže vy neargumentujte lojalitou, pretože to sú prvky absolútnej nelojality. Pán Bugár v tejto snemovni vyhlásil, že odmieta závery 2. svetovej vojny. Veď to je nehoráznosť. Hlási sa k zamietnutiu a revízii Benešových dekrétov, to je ďalšia nehoráznosť. Strana maďarskej koalície spochybňuje závery 2. svetovej vojny a namieta ich a otvára? To znamená, že Strana maďarskej koalície sa stavia na obhajobu fašizmu a nacizmu, ktorý bol v druhej svetovej vojne porazený? A všetky následné kroky od Jaltskej pred Teheránskou konferenciou až po Postupimskú konferenciu boli prvkami denacifikácie a defašizácie povojnového usporiadania Európy? K tomuto sa hlási Strana maďarskej koalície? To nemyslíte vážne!? J. Migaš, predseda NR SR: Reakcia na faktické poznámky – pán poslanec Duka-Zólyomi, nech sa páči. Á. Duka-Zólyomi, poslanec: Ďakujem, pán predseda. Pán kolega Švantner, akú reakciu by ste očakávali na také systematické útoky proti SMK a proti Maďarom, čo vy dlhé roky predvádzate? Čo je to lojálnosť? Tak asi neviete! Existujú len občianske práva a povinnosti v demokratickej spoločnosti. Pán kolega Cuper, nie my sme začali dráždením, aby som upresnil, ani my vám už neveríme ani slovo. Ste na omyle. Ja som nekritizoval všetkých Slovákov, to je veľký omyl. Pán kolega Húska, vy ste vykonštruovali taký svojský obraz o tejto téme, ktorý vám najlepšie vyhovuje v tejto atmosfére. Pani kolegyňa Tóthová, vy ste už viackrát potvrdili vašu aroganciu, ťažko by som s vami mohol v tomto súťažiť. Pán Hofbauer, od vás som nič iné neočakával. Máte aj špatné informácie, lebo pán podpredseda Bugár sa nikdy nezúčastnil rokovania maďarskej vlády. Ďakujem, to je všetko. J. Migaš, predseda NR SR: Ďalej v rozprave vystúpi písomne prihlásený za klub Pravej Slovenskej národnej strany Štefan Zelník, nech sa páči.